Bookbrief – StudioEW
Dit laat my dink aan n kinderboek van jare gelede, Die Tuindorpie. Dis geskryf deur Eveline Hasler en geíllustreer deur Stepan Zavrel, in Afrikaans vertaal en uitgegee deur Daan Retief Uitgewers…1989. In kort gaan dit oor hierdie kleurvolle, blomoorlaaide dorpie vol dartelende skoenlappers en gelukkige, gewone mense. Nie te ryk nie, nie arm nie, nie gejaagd nie, ook nie ledig nie, maar gelukkig en vrolik, en tevrede.
Op 'n dag besluit die nare burgemeester en stadsvaders die blomme en skoenlappers is die rede vir al die plesier. Daar moet meer gewerk word, meer bereik word, basta met die mooi en drome. So word al die blomme, al die skoenlappers in 'n begraafplaas toegesluit. Mense is vaal, jaag, kwaai, wedywer, word bang. Maar 'n dogtertjie en seuntjie begin blomme teken…op die klas se swartbord, in hulle skoolboeke. Almal kweek 'n skelm plantjie: die kleremaakster in haar vingerhoed, die posmeester in sy laai en sommiges se blommetjies groei in hul koppe… Hier en daar vlieg 'n getekende skoenlapper op 'n muur, teen 'n paal. Toe gaan maak die kinders een nag die hekke van die blommebegraafplaas oop, die stormwind waai alles uit en die volgende dag is die dorpie weer 'n vrolike warboel vol geel en rooi en groen in die goue sonskyn. En die mense se voetstap is ligter. Oral lag almal en kuier en die kinders speel en die dorpie is weer 'n prentjie.
Hier is 'n gedigteprogram: Ter ere van bome!
'n Bome-gedigteprogram ter viering van die rol wat bome in ons totale lewe speel, ook vanaf antieke tye, en ook in die toekoms.